དུས་སྐབས་བཅུ་གཅིག་པ།སྤྱི་ལོ་༡༩༡༦ལོར་རྒྱལ་མཆོག་༡༣་པའི་སྐུ་དུས་སུ་རྒྱུལ་དབང་མཆོག་གི་བླ་སྨན་པ་སྐུ་ཞབས་མཁྱེན་རབ་ནོར་བུ་མཆོག་གིས་གཙོ་འཛིན་གནང་ནས་བོད་ལྗོངས་སྨན་རྩིས་ཁང་འཛུགས་གནང་མཛད།ཕྱོགས་ཀྱི་སློབ་མ་བརྒྱ་ཕྲག་མང་པོ་བསྡུས།དེ་དག་ལ་གསོ་རིག་སློབ་ཁྲིད།བློ་འཛིན་རྒྱུགས་སྤྲོད།སྨན་ངོ་བཤེས་བ་སོགས་དེ་སྔོན་ལྩགས་རི་སྨན་གྲྭའི་ཕྱག་རྒྱུན་གཞིར་བཞགས་སྐུ་ཞབས་རང་གི་མཁྱེན་དཔྱོད་ཀྱི་རྩལ་ལས་ཐོན་པའི་གཞུང་གདམས་ལག་ལེན་དང་བཅས་པའི་སྐོར་ལ་ཐུན་མོང་མིན་པའི་ཁྱད་ཆོས་མང་པོ་ཞིག་གིས་བརྒྱན་ཏེ་སློབ་ཁྲིད་དང་ཕྱག་བཞེས་གནང་བ་སྟེ།གནམ་རིག་སྐར་རྩིས།སུམ་རྟགས།སྙན་ངག།མངོན་བརྗོད།བཤེས་སྤྲིང་སོགས་སློབ་ཁྲིད་གནང་ནས་བོད་ཀྱི་རིག་གནས་མཐའ་དག་གསོ་སྐྱོང་གནང་སའི་རྟེན་གཞི་ཞིག་ཏུ་འཛུགས་སྐྲུན་གནང་བ་དང་།ཕྱོགས་ཀྱིས་སྨན་པ་སྤྱོད་གོ་འཕེར་བ་མང་པོ་ཞིག་གསོ་སྐྱོང་གནང་བར་བརྟེན།ད་ཡོད་ཀྱི་དགེ་རྒན་མཁས་པ་འདི་དག་ཀྱང་།ལྩགས་པོ་རི་དང་།སློབ་གྲྭ་ཆེན་པོ་འདི་གཉིས་ལས་ཐོན་པ་ཞིག་ཡིན་པས།རྒྱ་ཆེའི་བོད་རིགས་ས་ཁུལ་གྱི་བོད་ལུགས་སྨན་ཁང་དང་།སྨན་པ་ཕལ་ཆེར་འདིའི་ཡན་ལག་ལྟ་བུར་གྱུར་ཡོད་སྟབས།ཁོང་ཚོས་ཀྱང་ཆུ་འགོ་གངས་ལ་ཐུག་ས་ཡིན་ཞེས་བསྔགས་བརྗོད་ཀྱིས་བཀུར་ཞིང་ཡིན་ཆེས་བྱེད་ཀྱི་ཡོད།བོད་དུ་དམངས་གཙོའི་བཅོས་བསྒྱུར་རྗེས་སུ་ལྩགས་པོ་རི་སྨན་གྲྭ་དང་སྨན་རྩིས་ཁང་གཉིས་ཟླ་འགྲིལ་བཏང་ནས་གཅིག་གྱུར་ཐོག་དུས་རབས་གསར་པའི་ཁྱད་ཆོས་ལྡན་པའི་བོད་ལྗོངས་སྨན་རྩིས་ཁང་གསར་པ་ཞིག་ཏུ་འཕེལ་རྒྱས་ཕྱིན་པ་རེད།འདི་ནི་དེང་དུས་རང་རྒྱལ་ཙམ་དུ་མ་ཟད་འཛམ་བུའི་གླིང་དུའང་སྙན་གྲགས་ལྡ་པ་ཞིག་ཏུ་གྱུར་ཡོད་པ་ཚང་མས་མཁྱེན་གསལ་ལྟར་ལ།སྐུ་ཞབས་བྱམས་པ་འཕྲིན་ལས་ཀྱིས་མཛད་པའི་སྨན་རྩིས་ཁང་གི་གདན་རབས་ཞེས་པ་ལས་ཀྱང་གསལ་པོར་ཤེས་པར་འགྱུར་བས་འདིར་མདོར་བསྡུས་ཙམ་ལས་ཞིབ་ཕྲ་ཞུ་མ་དགོས།ད་བར་ལོ་༨༠སོང་།